ธนชาตเฮ!ทองพุ่ง5เดือนกำไร30%
บลจ.ธนชาต เปิดช่องคืนกำไรกองทุนทอง
25 ส.ค. 2554

บลจ.ธนชาต เปิดช่องคืนกำไรกองทุนทองอัตโนมัติให้ผู้ถือหน่วยลงทุน 
หลังราคาทองวิ่งฉิว เฮ! ตั้งกองทุน 5 เดือนกว่าแจกกำไร 27-30%
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทเปิดให้บริการรับซื้อคืนหน่วยลงทุนโดยอัตโนมัติของกองทุนเปิดธนชาตทองคำแท่ง-H และกองทุนเปิดธนชาตทองคำแท่ง-UH ตั้งแต่วันที่ 25 ส.ค. 2554 โดยจะรับซื้อคืนในส่วนเกินมูลค่าเงินลงทุน หรือหากมีกำไรเป็นเงิน 1,000 บาทขึ้นไป
ทั้งนี้ บริษัทกำหนดรับซื้อคืนหน่วยลงทุนอัตโนมัติครั้งแรกในวันที่ 15 ก.ย.นี้ และถัดไปคือทุกวัน 15 ธ.ค. วันที่ 15 มี.ค. และวันที่ 15 มิ.ย. ตามลำดับ
“หากกำไรน้อยกว่านี้ผู้ถือหน่วยอาจต้องขายคืนเองหรือจะรอให้ถึงรอบการรับซื้อคืนอัตโนมัติในรอบถัดไป หากกำไรถึงระดับที่กำหนด” เจ้าหน้าที่การตลาด บลจ.ธนชาต กล่าว




นายบุญชัย กล่าวว่า บริษัทได้ส่งจดหมายถึงผู้ถือหน่วยลงทุนเพื่อให้แสดงความประสงค์ที่จะใช้บริการดังกล่าวกลับมายังบริษัทภายในวันที่ 5 ก.ย. 2554 ถึงจะทันในรอบแรกในวันที่ 15 ก.ย. 2554 แต่หากส่งมาไม่ทันหรือยังไม่อยากใช้บริการในรอบนี้ก็สามารถแจ้งความจำนงในโอกาสถัดไปได้ เพราะจะคืนให้เฉพาะผู้ที่แจ้งความประสงค์เท่านั้น และสามารถเลิกใช้บริการได้โดยแจ้งกลับมายังบริษัท
“ลูกค้าบางกลุ่มซื้อทองไว้ลงทุนระยะยาว แต่ก็อยากทำกำไรเป็นช่วงๆ และอาจจับจังหวะไม่ถูกว่าจะขายช่วงไหน เราจึงเปิดบริการคืนกำไรอัตโนมัติให้ ประกอบกับปัจจุบันราคาทองคำผันผวนมาก การทยอยทำกำไรก็เป็นอีกทางเลือกหนึ่ง” นายบุญชัย กล่าว
อย่างไรก็ตาม มองว่าจากความกังวลเศรษฐกิจโลกจะถดถอย ประกอบกับการแก้ปัญหาหนี้ของสหรัฐและยุโรปยังใช้เวลานาน ซึ่งสนับสนุนให้นักลงทุนเข้ามาถือครองทองคำมากขึ้น จึงคาดว่าราคาทองคำมีโอกาสแตะ 2,000 เหรียญสหรัฐต่อออนซ์ ได้ในปีนี้ แต่ในระยะสั้นต้องระวังแรงขายทำกำไร เนื่องจากราคาทองขึ้นมาเร็วเกินคาด
“กองทุนทอง SPRD เริ่มลดการถือครองทองลงหลังจากผู้ลงทุนเริ่มทำกำไรแล้ว ซึ่งนักลงทุนต้องระวังในการลงทุนให้มาก แต่หากเชื่อว่าระยะยาวยังขึ้นได้ต่อก็อาจรอจังหวะเข้าซื้อ ส่วนคนที่มีกำไรทองอยู่แล้วก็อาจลดพอร์ตลงสัก 10% เพื่อทำกำไรก็ได้” นายบุญชัย กล่าว
ทั้งนี้ เนื่องจากทองคำมีความผันผวนสูงมาก จึงแนะนำสำหรับผู้ที่รับความเสี่ยงได้น้อยควรแบ่งเงินลงทุนในทองคำและสินทรัพย์เสี่ยงรวมประมาณ 5-10% เท่านั้น ส่วนที่เหลือลงทุนในพันธบัตรและตราสารหนี้ ส่วนผู้ที่รับความเสี่ยงในระดับปานกลางลงทุนทองและสินทรัพย์เสี่ยงรวม 10-20%
สำหรับผลการดำเนินงานกองทุนเปิดธนชาตทองคำแท่ง-H ซึ่งป้องกันความเสี่ยงจากอัตราแลกเปลี่ยน ณ วันที่ 22 ส.ค. 2554 ย้อนหลัง 3 เดือนผลตอบแทน 23.15% และตั้งแต่ตั้งกองทุนวันที่ 2 มี.ค. 2554 ผลตอบแทนอยู่ที่ 30.24% โดย ณ วันที่ 23 ส.ค. 2554 มีขนาดสินทรัพย์ 1,206.52 ล้านบาท และมูลค่าต่อหน่วยอยู่ที่ 13.0791 บาท
ขณะที่กองทุนเปิดธนชาตทองคำแท่ง-UH ซึ่งไม่ได้ป้องกันความเสี่ยงค่าเงิน ผลตอบแทนย้อนหลัง 3 เดือนอยู่ที่ 22.21% ตั้งแต่ตั้งกองทุนอยู่ที่ 27.27% โดยมีขนาดสินทรัพย์ 194.88 ล้านบาท และมูลค่าต่อหน่วย 12.7877 บาท
ทั้งนี้ กองทุนทองของ บลจ.ธนชาต เป็น บลจ.เดียวที่ลงทุนในทองคำแท่งในต่างประเทศและเก็บรักษาไว้ที่ประเทศฮ่องกง 
ด้านกองทุนเปิดเคแทม โกลด์ อีทีเอฟ แทร็กเกอร์ (GLD) ซึ่งเป็นกองทุนรวมอีทีเอฟที่จดทะเบียนในตลาดหลักทรัพย์ วันที่ 23 ส.ค. ราคาปิดที่ 2.54 บาท ลดลง 3 สตางค์ หรือ 1.17% มูลค่าซื้อขาย 101.16 ล้านบาท